ET Euroopa Liidu Teataja C 100/144

Euroopa Majandus- ja Sofsiaalkomitee arvamus teemal „Muudetud ettepanek: Euroopa Parlamendi ja nõukogu direktiiv töötajate poolt tööl kasutatavatele töövahenditele esitatavate ohutuse ja tervishoiu miinimumnõuete kohta”

KOM(2008) 111 lõplik – 2006/0214(COD)

2009/C 100/26

4. juunil 2008 otsustas Euroopa Liidu Nõukogu vastavalt EÜ asutamislepingu artiklile 262 konsulteerida Euroopa Majandus- ja Sotsiaalkomiteega järgmises küsimuses:

„Muudetud ettepanek: Euroopa Parlamendi ja Nõukogu direktiiv töötajate poolt tööl kasutatavatele töövahenditele esitatavate ohutuse ja tervishoiu miinimumnõuete kohta”

Asjaomase töö ettevalmistamise eest vastutav tööhõive, sotsiaalküsimuste ja kodakondsuse sektsioon võttis arvamuse vastu 11. september 2008. Raportöör oli Xavier VERBOVEN.

Euroopa Majandus- ja Sotsiaalkomitee võttis täiskogu 448. istungjärgul 22. ja 23. oktoobril 2008 (22. oktoobri istungil) vastu järgmise arvamuse. Poolt hääletas 102, vastu hääletas 0, erapooletuks jäi 4.

1. Järeldused ja soovitused

1.1. Komitee kiidab heaks kõnealuse ettepaneku põhisisu ja kutsub komisjoni üles arvestama allpool nimetatud reservatsiooniga ning muutma vastavalt sellele põhjenduste teksti. Komitee soovib, et Euroopa Parlament ja nõukogu (1) kinnitaksid ettepaneku võimalikult kiiresti.

2. Motivatsioon

2.1. Komisjoni ettepaneku põhisisu

2.1.1. Vaadeldava ettepaneku eesmärk on kodifitseerida nõukogu 30. novembri 1989. aasta direktiiv 89/655/EMÜ töötajate poolt tööl kasutatavatele töövahenditele esitatavate ohutuse ja tervishoiu miinimumnõuete kohta. Uus direktiiv asendab sellesse inkorporeeritud õigusaktid (2) Komisjon märgib, et kõnealuses ettepanekus on säilitatud kodifitseeritud õigusaktide sisu ja nende kokkupanemisel on tehtud ainult kodifitseerimiseks vajalikud vormilised muudatused.

2.2. Märkused

2.2.1. Ohutuse ja tervishoiu reeglitest kinnipidamine töövahendite kasutamisel on ennetusmeetmete oluline aspekt. Alates 1989. aastast rakendatakse kõnealuste reeglite kohta minimaalse ühtlustamise põhimõtet. 30. novembri 1989. aasta direktiivi on muudetud mitu korda, et direktiiv kataks võimalikult suure arvu tööolukordi (eelkõige kõrgtööde puhul) ning kaasaks laiema lähenemise töötervishoiu küsimusse vastavalt ergonoomia põhimõtetele. Direktiivi 2007/30/EÜ vastuvõtmine tõi endaga kaasa muudatused selles, kuidas liikmesriigid koostavad oma riiklikke aruandeid ühenduse õigustiku rakendamise kohta tervishoiu ja ohutuse valdkonnas. Kõnealused muudatused võivad endaga kaasa tuua raskusi kõnealuse õigusakti sihtrühmadele.

2.2.2. Kodifitseerimise käigus ei tuleks teha ühtegi sisulist muudatust ei direktiivi punktidesse, nende lisadesse ega põhjendustesse. Need, ühe direktiivi eri liiki sätted moodustavad lahutamatu ja vastastikuses seoses oleva terviku. Isegi kui põhjendused ei kujuta endast õiguslikult siduvaid sätteid, lihtsustavad need õiguslikult siduvate sätete tõlgendamist ning võimaldavad seeläbi liikmesriikidel sätestada kriteeriumid õigusakti järjekindla kohaldamise jaoks. Pärast ettepaneku läbi vaatamist arvab komitee, et see vastab täielikult kõnealusele põhimõttele artiklite ja lisade kodifitseerimisel, kuid erineb järgmiste põhjenduste osas:

— Komitee märgib, et direktiivi 2001/45/EÜ põhjendused 7, 8, 9, 10 ja 11 ning direktiivi 89/655/EÜ põhjendus 9 puuduvad kodifitseeritud versioonis.

— Eelkõige direktiivi 2001/45/EÜ põhjendustes 10 ja 11 juhitakse tähelepanu nende tööliste eriväljaõppe vajadusele, kes kasutavad kõrgtööde jaoks vajalikke töövahendeid. Komitee soovib, et sellist soovitust ei jäetaks põhjendustest välja kodifitseerimise ettepaneku esitamisel.

— Komitee arvab, et kõnealune ettepanek tuleks esitada konsulteerimiseks tööohutuse ja -tervishoiu nõuandekomiteele vastavalt nõukogu 22. juuli 2003. aasta otsusele 2003/C 218/01. Kõnealust konsulteerimist tuleks direktiivi põhjendustes mainida vastavalt seni rakendatud praktikale. Kodifitseerimise algusest alates möödunud aeg tõendab, et nõuandekomitee konsulteerimine oleks võinud toimuda ilma eriliste probleemideta.

2.2.3. Arvestades eelpool mainitud märkustes sisalduvaid reservatsioone on komitee seisukohal, et Euroopa Komisjoni ettepanek koosneb praegu kehtivate sätete asjakohasest kogust, mis muudab kõnealused sätted palju selgemaks ning ei tekita probleeme.

2.2.4. Komitee kiidab heaks kõnealuse ettepaneku põhisisu ja kutsub komisjoni üles arvestama eelpool nimetatud reservatsiooniga ning muutma vastavalt sellele põhjenduste teksti. Komitee soovib, et Euroopa Parlament ja nõukogu kinnitaksid ettepaneku võimalikult kiiresti.

Brüssel, 22. oktoober 2008 Euroopa Majandus- ja Sotsiaalkomitee president Mario SEPI

(1) Vt ka EMSK 15. veebruari 2007. aasta arvamust teemal „Ettepanek: Euroopa Parlamendi ja nõukogu direktiiv töötajate poolt tööl kasutatavatele töövahenditele esitatavate ohutuse ja tervishoiu miinimumnõuete kohta (teine üksikdirektiiv direktiivi 89/391/EMÜ artikli 16 lõike 1 tähenduses) (kodifitseeritud versioon)”, raportöör Xavier Verboven (ELT C 97, 28.4.2007).

(2) Nõukogu direktiiv 89/655/EMÜ, nõukogu direktiiv 95/63/EÜ, Euroopa Parlamendi ja nõukogu direktiiv 2001/45/EÜ ning Euroopa Parlamendi ja nõukogu direktiiv 2007/30/EÜ.